Die 'verdienstelikheid' van BLM | Netwerk24
Deur Ignette, Tuine 17 Augustus 2020 05:02
Dis met groot teleurstelling dat ek Henry Jeffreys se rubriek op 5 deser gelees het. Elke rubriek van hom wat ek deur die jare gelees het, het my respek vir hom bevestig. Maar dat hy kan verklaar dat die BLM-veldtog verdienstelikheid het, het geskok.
Die dood van George Floyd het grootskaalse en bandelose verwoesting tot gevolg gehad. 'n Mens is nie blind vir die vergrype van polisiebeamptes teenoor swart (en wit) oortreders nie, maar wat in Amerika gebeur het, het baie gekompliseerde oorsake, asook onbedoelde gevolge.
BLM propageer dat wit mense die knie voor swart mense moet buig en soos 'n Judasbok in die woestyn in moet hardloop. Enige redenasie om hulle hul bevooroordeelde standpunte te laat insien, word oombliklik verskree met die etiket van "rassis"!
Die BLM-veldtog is besig om te ontaard in 'n nuwe ideologie – wat geen teëspraak duld nie. Is dit nou wat jy verdienstelik noem?